# Hvad er hæmorider?

Hæmorider er åreknuder under slimhinden i endetarmen, enten indvendigt eller udvendigt. I svære tilfælde hænger de udenfor sammen med slimhinden.

Marisker er små, udvendige hudlapper, der kan give problemer med hygiejnen. Det er typisk gamle hæmorider

## Årsagen til hæmorider

Forstoppelse med hård, knoldet afføring er ofte årsagen. Diarré og graviditet kan også give hæmorider.

## Symptomer

Hæmorider kan give blødning, smerter, kløe, svie, og slimafgang.

## Hvordan behandles hæmorider?

Regulering af afføring er vigtigt for at forebygge hæmorider. Lette tilfælde behandles med salve, stikpiller, eller tiden ses an uden behandling. Generende hæmorider behandles med elastikker.

## Mariskoperation (udvendige hudlapper)

Hvis du skal opereres i lokal bedøvelse, skal du ikke møde fastende.

Det anbefales at du bruger mild afføringsmiddel (fx Magnesia) i dagene inden og efter operationen.

Operation for marisker frarådes medmindre man har voldsomme gener.

## Svære tilfælde behandles med operation

Milligans operation: hæmorider og overskydende slimhinde eller hud fjernes. Det giver åbne sår, som vil hele indenfor 4-6 uger.

## Sådan forbereder du dig til operationen

### Faste

Du skal møde fastende på operationsdagen. Hvis mavesaft eller mad kommer i lungerne, kan det give en alvorlig form for lungebetændelse. Derfor er det vigtigt, at du følger fastereglerne:

Du må spise indtil 6 timer før bedøvelsen.

Du må drikke indtil 2 timer før bedøvelsen:

* Vand
* Saft
* Sort kaffe
* Te uden mælk
* Klar juice
* Saftbaserede proteindrik
* Sodavand
* Tygge tyggegummi og ryge indtil du skal til operation/undersøgelse
* Børste dine tænder.

Du må ikke drikke:

* Mælkeprodukter

### Bad før operation

Du bør tage et bad inden du møder i klinikken til operation.

### Rygning

For at fremme sårhelingen og minimere risiko for komplikationer anbefaler vi, at du stopper med at ryge 6 uger før din operation og vedholder rygestoppet efter operationen.

### Alkohol

Hvis du normalt drikker mere end 4 genstande om dagen, rådes du til at stoppe helt med at drikke alkohol mindst 4 uger før din operation.

Hvis du får blodfortyndende medicin eller naturmedicin

Hvis du får blodfortyndende medicin kan det være nødvendigt at holde en pause. Får du en af følgende tabletter, skal du kontakte den læge, som styrer din behandling. Han skal tage stilling til om du kan undvære medicinen eller skal have erstatningsmedicin.

* Marevan
* Marcoumar
* Plavix
* Persantin
* Magnyl

Tager du kosttilskud og/eller naturlægemidler, skal du holde pause i 7 dage.

### Sukkersyge

Hvis det er muligt, må du gerne måle dit blodsukker hjemmefra. Du må ikke tage medicin mod sukkersyge den morgen, du møder til operation. Tag lidt mad med, som du kan indtage efter operationen.

## Hvordan forholder jeg mig efter operationen?

### Toiletbesøg

Hvis der er åbne sår efter operationen, skal du skylle sårene med en håndbruser efter toiletbesøg eller minimum 2 gange dagligt.

### Smerter

Du kan forvente smerter i de første dage/uger efter operationen afhængigt af operationstypen.

**Som smertestillende anbefaler vi:**

* Tablet Pinex 500mg 2 tabletter x 4 dagligt i en uge
* Tablet Brufen 400mg X 3 dagligt i en uge (kan købes i 200 mg i håndkøb)
* Tablet Oxynorm 5mg ved behov (udleveres)

Du skal selv købe tablet Paracetamol (Pinex, Pamol eller Panodil) og tablet Brufen som håndkøbsmedicin.

### Afføring

Du skal så vidt mulig undgå at presse for afføring.

Hvis du er vant til at tage afføringsmidler, skal du fortsætte med det.

Er du ikke er vant til at tage afføringsmidler og får hård afføring efter operationen, anbefales du, at du tager tablet Magnesia og drikker rigeligt vand eller saft.

### Sygemelding fra arbejde

- Miligans operation ca. 14 dage.

## Hvilke bivirkninger kan der være?

Du kan opleve, at der kan være lidt blødning fra endetarmen og smerter ved toiletbesøg.

## Hvilke komplikationer kan der komme?

Forsnævring af endetarmsåbningen. Ved gener kan det kræve en ny operation.

Der er en lille risiko for utæthed for luft og afføring efter operationen.

Rygere og personer, der drikker mere end Sundhedsstyrelsens anbefalinger, har større risiko for komplikationer.

## Akutte smerter og/eller blødning

Hvis du indenfor 24 timer får kraftige smerter og/eller blødning, skal du kontakte klinikken, egen læge eller lægevagt.

## Kontrol

Du får en tid til en telefonkonsultation eller en tid i klinikken.

Ved kontrollen i klinikken vil kirurgen eventuelt kigge op i din endetarm.